<classify> Yanga, Azam FC, Simba na Mtibwa Sugar hawatacheza kwani asilimia kubwa ya wachezaji wao wamechaguliwa kwenye timu ya Taifa kujiandaa na mechi ya kufuzu Kombe la Dunia dhidi ya Malawi, The Flames itakayochezwa Jumatano kwenye Uwanja wa Taifa, Dar es Salaam na marudiano siku nne baadaye jijini Blantyre.Mechi mbili zitakazochezwa leo ni pamoja na timu mbili za Tanga, Mgambo Shooting itakayokuwa mwenyeji wa Coastal Union kwenye Uwanja wa Mkwakwani jijini humo. Mgambo Shooting na Coastal Union ni ndugu wanaotoka mkoa mmoja, lakini timu hiyo ya Jeshi yenye makazi yake Kabuku wilayani Handeni, inafanya vizuri tofauti na Coastal Union ambao wako kwenye wakati mgumu kutokana na kufanya vibaya katika baadhi ya mechi zilizopita.Katika msimamo wa ligi, Mgambo inashika nafasi ya sita ikiwa pointi saba huku Coastal Union ikishika nafasi ya 15 ikiwa na pointi mbili tu baada ya timu zote kucheza mechi tano. Mgambo ina nafasi kubwa ya kushinda ingawa pia Coastal wanahitaji kushinda ili kujiweka katika nafasi nzuri.Kocha wa Mgambo, Bakari Shime alisema kikosi chake kiko vizuri na kimejipanga kuondoka na pointi tatu. Mgambo tumejiandaa vizuri tuna matumaini ya kufanya vizuri katika mchezo huo, alisema Shime. Mechi nyingine leo ni Majimaji dhidi ya Mwadui katika pambano litakalochezwa kwenye Uwanja wa Majimaji mjini Songea mkoani Ruvuma.Majimaji inashika nafasi ya tano kwa pointi saba na Mwadui FC inashika nafasi ya 10 kwa pointi tano. Kocha wa Mwadui FC, Jamhuri Kihwelu alisema jana kuwa wamejipanga kufanya vizuri isipokuwa wana wasiwasi na uwanja huo kwani ni mbovu.Ligi hiyo itaendelea kesho kwa mechi tatu ambazo ni Stand United Chama la wana watawakaribisha watoza ushuru wa Jiji la Mbeya Mbeya City kwenye Uwanja wa Kambarage mjini Shinyanga, huku Kagera Sugar wakiwa wenyeji wa Tanzania Prisons kwenye Uwanja wa Ali Hassan Mwinyi mjini Tabora na Toto Africans watakuwa wenyeji wa JKT Ruvu jijini Mwanza kwenye Uwanja wa CCM Kirumba.Toto Africans inashika nafasi ya tisa kwa pointi tano tofauti na JKT Ruvu ambao wapo kwenye hali mbaya wakishikilia mkia kwenye msimamo wa ligi wakiwa na pointi moja. Kocha Msaidizi wa Toto Africans, John Tegete alisema wamejipanga na wanaamini watautumia uwanja wao wa nyumbani kubakiza pointi tatu.Mchezo huo ni muhimu hasa kwa JKT Ruvu kuhakikisha wanashinda na kujiondoka katika nafasi mbaya waliyopo.  <topic>: MICHEZO 